**Az előterjesztést megtárgyalta:**

- Gazdasági és Városstratégiai Bizottság

- Jogi és Társadalmi Kapcsolatok Bizottsága

*A határozati javaslatot törvényességi*

*szempontból megvizsgáltam:*

/: Dr. Károlyi Ákos :/

jegyző

**ELŐTERJESZTÉS**

**Szombathely Megyei Jogú Város Közgyűlése**

**2016. szeptember 15-i ülésére**

**Javaslat**

**a Savaria Megyei Hatókörű Városi Múzeum szakmai tevékenységét érintő, határon átnyúló programban való részvételével kapcsolatos döntés meghozatalára**

A Savaria Megyei Hatókörű Városi Múzeum tájékoztatása szerint az INTERREG V-A Ausztria – Magyarország Együttműködési Program keretén belül pályázati felhívás jelent meg a „Culture Routes AT-HU / A kulturális örökség bemutatása kulturális utakon és határon átnyúló fenntartható turisztikai kínálatokon keresztül” címmel.

A pályázat határon átnyúló együttműködésen keresztül valósulna meg a Regionalmanagement Burgenland GmbH (RMB) vezető partnerségével. A projekt keretében két kulturális témakört kívánnak a partnerek feldolgozni és bemutatni: egyrészt a határtérség evangélikus közösségei II. József türelmi rendelete által biztosított szabad vallásgyakorlás történelmi múltjára építve kíván vallásturisztikai termékeket, útvonalakat fejleszteni, másrészt a Szombathely és Dél-Burgenland közös vas- és római kori emlékeit (halomsírok, római villák és utak, stb.) vizsgálja felül egy osztrák-magyar régész munkacsoport, amely a feltárások eredményeire építve meghatároz kiemelt bemutatási helyszíneket.

Ez utóbbi témakörben szereplő tevékenységben szeretne részt venni a Savaria Megyei Hatókörű Városi Múzeum, amelynek a megvalósítását az osztrák Tourismusverbrand Region Oberwart partnerségével tervezi, amelyet a burgenlandi PANNARCH régészeti egyesület szakértő munkájával támogat. A projekt keretében a korábbi ásatások és felmérések eredményeként elkészül egy javaslat a potenciális ásatási, bemutatási helyszínekről, továbbá néhány kiemelt, sokat ígérő helyszínen megtörténik a régészeti feltárás.

A projektben elért eredmények alapján, a határon átnyúló együttműködés második szintre léphet, amelyben Szombathely és térsége részéről a Savaria Turizmus Nonprofit Kft. a helyszínek turisztikai bemutathatóságát készítené elő, és idegenforgalmi ajánlatokat fejlesztene.

A pályázat futamideje 3 év / 36 hónap, a Savaria Múzeum részére 3 évig tartana (2017, 2018, 2019). Az osztrák-magyar INTERREG Program 85% ERFA (Európai Regionális Fejlesztési Alap) támogatást és Magyarország Kormánya által 10% hazai társfinanszírozást tartalmaz, a fennmaradó 5%-ot a pályázó saját forrásból biztosítja, vagy egy másik szervezettől kap társfinanszírozást. A projekt költsége évente 90.000 Euro, ennek 5%-a, 4.500 Euro az önrész, amely közel 1,5 millió forint.

A támogatás módja utófinanszírozás, a támogató döntés várható időpontja 2017. január hónapja.

A pályázati anyag előkészítését és a vezető partnerhez történő benyújtását a Savaria Megyei Hatókörű Városi Múzeum végzi, a pályázat megvalósításához szükséges önrész biztosítását az Önkormányzattól kéri a Múzeum.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2016. szeptember „ ”**

**/: Dr. Puskás Tivadar :/**